b'\n_START_ARTICLE_\nKlaus Augenthaler\n_START_SECTION_\nUra\n_START_PARAGRAPH_\nKlaus Augenthaler pelasi koko ammattilaisuransa FC Bayern M\xc3\xbcnchenin joukkueessa (1976\xe2\x80\x9391). H\xc3\xa4n voitti pelaajana seitsem\xc3\xa4n Saksan mestaruutta ja p\xc3\xa4\xc3\xa4si kahdesti Mestareiden liigan loppuotteluun, mutta molemmilla kerroilla FC Bayern M\xc3\xbcnchen h\xc3\xa4visi._NEWLINE_Saksan jalkapallomaajoukkueessa Augenthaler debytoi vuonna 1983 ja pelasi vuoteen 1990 asti yhteens\xc3\xa4 27 maaottelussa. Maalinteossa h\xc3\xa4n ei maajoukkueessa onnistunut. Augenthaler osallistui kaksiin Jalkapallon MM-kisoihin. Vuoden 1986 kisoissa Saksa h\xc3\xa4visi finaalissa Argentiinalle ja vuoden 1990 kisoissa Saksa voitti maailmanmestaruuden Augenthalerin pelatessa kaikissa Saksan seitsem\xc3\xa4ss\xc3\xa4 ottelussa._NEWLINE_Augenthaler lopetti pelaajauransa vuonna 1991 ja jo seuraavana vuonna h\xc3\xa4n aloitti FC Bayern M\xc3\xbcnchenin apuvalmentajana. H\xc3\xa4n toimi teht\xc3\xa4v\xc3\xa4ss\xc3\xa4 viisi vuotta kunnes siirtyi It\xc3\xa4vallan p\xc3\xa4\xc3\xa4sarjaan Grazer AK:n p\xc3\xa4\xc3\xa4valmentajaksi. Augenthaler johdatti Grazer AK:n kahdesti kolmanneksi ja UEFA Cupiin. It\xc3\xa4vallasta h\xc3\xa4n siirtyi takaisin Saksaan, nyt 2. Ligaan 1.FC N\xc3\xbcrnbergin per\xc3\xa4simeen, jonka h\xc3\xa4n nosti vajaassa kahdessa kaudessa Bundesliigaan. Kaudesta 2001\xe2\x80\x9302 l\xc3\xa4htien h\xc3\xa4n on toiminut p\xc3\xa4\xc3\xa4valmentajana Bundesliigassa 1.FC N\xc3\xbcrnbergin, Bayer Leverkusenin ja viimeisimp\xc3\xa4n\xc3\xa4 VfL Wolfsburgin joukkueissa. Bayer Leverkusen oli Bundesliigan kolmas kaudella 2003\xe2\x80\x9304 Augenthalerin k\xc3\xa4skytt\xc3\xa4m\xc3\xa4n\xc3\xa4._NEWLINE_Maaliskuun lopulla 2010 Augenthaler palasi valmennusteht\xc3\xa4viin l\xc3\xa4hes kolmen vuoden tauon j\xc3\xa4lkeen, kun h\xc3\xa4nest\xc3\xa4 tuli 3. Ligassa putoamiskamppailuun ajautuneen SpVgg Unterhachingin p\xc3\xa4\xc3\xa4valmentaja.  Augenthalerin johdolla Unterhaching v\xc3\xa4ltti putoamisen 3. Ligasta ollen 10:s. Kaudella 2010/11 Unterhaching oli j\xc3\xa4lleen kamppailemassa alemmista sijoituksista ja vaikka sarjapaikka s\xc3\xa4ilyikin, ei 14:s sija tyydytt\xc3\xa4nyt seurajohtoa ja Augenthaler joutui kauden j\xc3\xa4lkeen l\xc3\xa4htem\xc3\xa4\xc3\xa4n seurasta. _NEWLINE_Helmikuussa 2016 kerrottiin, ett\xc3\xa4 Augenthaler aloittaa kes\xc3\xa4ll\xc3\xa4 SV Donaustaufin p\xc3\xa4\xc3\xa4valmentajana.'